khistorydata/jeongjo-sjw-relations huggingface dataset:
정조 4년
獻納尹長烈啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。夬正王法。李弘濟。地旣卑微。跡又閃倐。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群兇。獨可容貸耶。情迹旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覆。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾七之日。軍官五十人。作隊犯闕之說。具出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。夬正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郗超今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎。最爲機括。藉曰。孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚而國家之虞危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬亟命散配。日謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。範聖。以逆淵之至親。黨付極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄。諸賊之情節。俱極巧惡。而減死定配罪人德秀。以逆宦國來之子德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府。更加嚴鞫。夬正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其不施乎。罪在罔赦。事關後弊。請逆賊尙魯亟施孥戮之典。瀛館淸選。地望自別。苟非才識經術。素著名稱者。不宜濫授也。明矣。近來隄防不嚴。仕路漸淆。或有世負重累者。冒玷淸銜。識者之寒心。久矣。噫。姜世龜之負犯。何如也。敢以子母鹿之說。肆然陳疏。眩亂義理。幸賴肅廟明聖。嚴賜處分。其嫁禍網打之計。不敢售於當世。而得罪名義。見枳公議者久矣。今爲其孫者。別無蓋愆之事。又蔑可稱之譽。濫登瀛選。玷累名器。公論之地。尙遲駁正之議。寧不慨惋。又況向日講筵。專昧經義之名目。敢售護短之拙謀。咫尺文陛。變幻奏語。至有承宣之請推。四方傳笑。公議愈激。如此帶累蔑識之類。若不刋汰。無以嚴隄防而淸仕路。請持平姜忱。亟命改正淸顯之選。仍令選部。勿復檢擬於三司之望。答院曰。不允。第九件事。亟停勿煩。
정조 4년
知中樞府事具善復疏曰。伏以臣。於縮伏訟愆之中。猶幸重任之獲解。未幾恩敍忽降。繼有復授之誤恩。臣誠驚惶震越。罔知攸定。噫。臣之得有今日。是誰之賜也。聖眷愈摯而人心益激。大度曲貸而人言踵發。古所云受如天。負罪如山者。卽臣之謂也。噫。臣罪。臣自知之。當退不退。臣之罪也。當官不職。臣之罪也。執法之論。何患無辭。而惟其一二句斷之言。悸懍之極。冞切煩冤。臣本姿性虛脆。加以年紀摧頹。立心處事之過於畏巽。近於周便。非但臣所自知。聖上亦已俯燭。而至者責敎者非止一再。則臣之姸醜。宜莫逃於淵鑑之下。而若臣滚到至此。一則國恩。一則先蔭也。自頂至踵。皆是造化。一資半級。非由吹噓。則臣之本末。亦必有通朝之所知者。則臣何敢費辭自明也哉。噫。臣常以爲處世之最難。莫如武夫。蓋以發身弓馬之後。雖世稱士族自不免爲人所制。或當官奉職。又不無與人相難。稍涉巽軟。則譏之以諂附。少有違逆。則目之以驕濫。勢卽便然。言之亦易。況臣無似。烏能免此哉。千罪萬過。惟當一付於公議。一言半辭。不欲自歸於分疏。徒犯瀆擾之誅。重陷放恣之科。而第臣必遞之義。固已參前倚衡。到今益復較然矣。臣於前此遭言。已陳血懇。緣臣誠淺。雖未見槪。而疏中所謂若復憑恃寵靈。因仍冒據。不幸果有僨誤。公議隨起。則雖以慈覆之仁。必欲曲全而終保之。亦恐無如之何云云者。今果驗於數朔之內。聖明亦必記有而垂憐之。如是而猶未蒙體諒之仁。卒不遂生成之願。致使臣罪復添。臣言又中。有若前言之驗於今日。則臣之一身。固不足恤。其於重誤國事。愈損國體。何哉。人有恒言。必曰。武將分義自別。又曰。武臣。豈無廉愧。二者之言。雖各不同。而亦當視其輕重之何如耳。臣之前後遭罹。殆是從古將臣之所未有。不可以尋常論。然而猶且隨牌受符。便同固有者。實出於怵分畏義而然也。倘荷我聖上憐其志而愍其情。特降兪音。俾伸廉隅。則不但臣之面目。可顯於人類之中。其所以少贖前愆。稍息人怒之道。庶幾或在於斯。臣之日夜垂涕攢手。顒祝於日月之下天地之前。必辭乃已。必解爲期者。豈敢一毫唐突。一分假飾而然哉。噫。人臣之義。莫逃於霄壤。戀君憂國。固無間於身之進退。鞠躬盡瘁。亦不在於官之有無。果使臣。得蒙恩慈。䣃解重務。則雖在閑漫之局。猶廁衿紳之列。或當國家有事。則亦可以隨諸臣之後。思報效之道。隕首結草。生死以之。言之至此。情亦慼矣。伏乞聖明。察微臣之情懇。諒臺言之體重。將臣所帶。亟賜鐫免。仍命有司。勿復檢擬。以幸公私。千萬幸甚。答曰。省疏具悉。卿其勿辭行公。
정조 4년
行左承旨金夏材疏曰。伏以臣。叨拜本職也。所帶同義禁之任。似當乞解。而聞有一二仍帶之近例。故蹲仍屢日矣。謹稽文獻備考。有金吾堂上除承旨。則遞金吾之文。竊意王府議讞之地。與喉舌出納之職。自相妨礙。事體不便故也。玆敢據實仰陳。乞命照法遞免焉。且臣春秋兼銜。與監事臣李徽之。有翁壻應避之嫌。相避之法。在下當遞。亦願亟令該曹。照例遞改。以存公格。以安私分焉。連値淸齋。今始自列。臣尤惶恐。臣無任屛營祈懇之至。答曰。省疏具悉。疏辭。下該曹稟處。
정조 4년
黃海監司趙尙鎭疏曰。伏以臣。是庸愚鈍劣。百無肖似之一賤姿耳。倖際休明。偏荷恩造。冥升至下。大夫。仰感陶甄之私。俯念逾溢之榮。每自循省。惶愧靡容。迺者海臬新命。忽下於千萬意想之外。臣實惝怳駭惑。莫知所以得此也。夫承流宣化。固是難愼之職。量才授能。亦係綜核之政。則在廷諸彦。何患無人。而今乃以如臣之文質無當。才學俱蔑者。銓曹無難而輕擬。殿下何取而誤畀乎。且念本道。處在西路要衝。俗獷而鄕頑。土瘠而民貧。唐船之來往。詗察宜審。使星之絡繹。酬接甚繁。雖使通才敏識練於治理者當之。猶且逡巡。必欲辭巽。況臣身。臣之自知者明。臣才。臣之自度者熟。寧有毫分近似於此等重任耶。抑臣又有所萬萬惶蹙者。臣之從叔臣時俊。方按嶺臬。一國之藩任有八。而同堂之至親據二。私門之戒懼。眇福之盈溢。已無可言。在聖朝官人之道。寧不苟簡。人器不稱之實。還不暇恤。卽此一事。尤爲臣必遞之端矣。臣雖欲貪榮畏義。冒沒承命。而其於聖簡之玷辱。公議之嗤點。何哉。新叨外藩。輒陳辭章。便是飾讓例套。而若臣者。則量其才分。極無似也。參以私義。至難安矣。左右思量。有十分可辭之義。無一毫可强之勢。臣雖無狀。豈敢爲隨衆例讓。重自陷於不誠之罪哉。玆敢披瀝肝膈之懇。仰干崇嚴之聽。伏乞聖慈。量臣必辭之情。遞臣新授之職。以重公器。以安私分。千萬幸甚。答曰。省疏具悉。卿其勿辭。往欽哉。
정조 4년
大司成鄭志儉疏曰。伏以臣。庸陋湔劣。百無肖似。而受知聖明。猥蒙奬拔。出身數年。遍歷華顯。無才可稱。居職輒瘝。涓埃報蔑而愧懼徒積。僬僥力盡而顚仆必至。每一循省。惶汗自沾。不意國子新命。又下於親政之日。臣於是。驚隕恧慼。實不知措躬之所也。益師儒之長。爲任甚重。凡正士習敦儒敎。克盡成材之方。仰贊育莪之化。皆其責也。然此則初非如臣等輩。所可擬議。今若謂是之不能而求免是職。則猶涉迂遠。殆同文飾。故臣不敢廣引古事。以煩宸聰。而只以目下職掌事言之。陞補科次。乃是逐朔應行而不可廢者也。詩賦製作。雖云無當於實用。文字盛衰。亦自有關於時運。故張王浮艶之詞。莫售於貞觀。劉幾險怪之體。丕變於嘉祐。是則主司具眼。考校得當之耳。雖下於此。亦須辨別工拙。取舍鮮失而後。始可以無拂群情。免致物議。而臣於此藝。素昧蹊逕。年踰三十。未獲一解。而曾不能操紙吮毫。以求較於國子之庭。間或投劵。輒復見黜。則今何可反據師席。傲然裁人之短長哉。雖欲强而爲之。其如蔑微效而招厚謗。以爲朝廷羞。何哉。方今聖化維新。百度咸貞。右文之治。人皆拭目。此時此職。尤宜愼揀。縱不能得老師宿儒。命之以敎冑之任。若乃宿攻鉛槧。深嫺尺度。足以課士藝而協衆望者。歷數廷紳。不爲不多。而乃以如臣材駑歷淺。萬不近似之人。苟然充選。臣心惶愧。固不足言。而物情駭惑。當復如何。噫。臣之頂踵毛髮。皆洪造也。而無他技能。可以報答萬一。惟自謂殫竭奔走。庶幾少效其犬馬之忱。故前後除拜。鮮或辭免。而至於此職。決難冒膺。是豈直爲臣身計哉。誠以累聖簡而玷名器。非細故也。罪犯違傲而威譴不加。誠切叩謝而轉動無路。虛縻日久。悚悶益深。玆不得不冒控血懇於天地父母之下。伏乞聖慈。特垂矜察。將臣新授職名。亟賜遞改。以重官方。以安賤分。公私不勝幸甚。答曰。省疏具悉。爾其勿辭察職。
정조 4년
庚子七月初一日卯時。上詣景慕宮。擧動入侍時。行都承旨李性源。右承旨李亨逵。左副承旨徐有防。右副承旨李鎭恒。同副承旨金魯淳。記事官鄭東浚金載瓚金廷龍徐龍輔。以次侍立訖。上具翼善冠袞龍袍。乘步輦。出自月覲門。入日瞻門。詣板位上。行再拜禮。陞自西階。入正堂。奉審訖。還入齋室。少頃還宮。承史以次出。
정조 4년
庚子七月初一日未時。上御誠正閣。禮房承旨與前承旨沈念祖。同爲入侍時。左副承旨徐有防。前承旨沈念祖。記事官金載瓚金廷龍徐龍輔。以次進伏訖。上謂念祖曰。宋史幾何脫草。念祖曰。今方刻意纂摩。而尙未及斷手矣。上曰。秋來可以訖工乎。念祖曰。此後數朔。則可以了當矣。上曰。同副承旨入侍。魯淳進伏。命有防念祖先退。命魯淳書具善復疏批訖。命退。承史以次出。
정조 4년
庚子七月初一日申時。上御誠正閣。禮房承旨入侍時。左副承旨徐有防。記事官金載瓚金廷龍徐龍輔。以次進伏訖。命讀孝徽宮入廟儀註。上曰。戶曹別隷房郞廳發牌進來。命書傳敎曰。孝徽宮入廟後。守直中官。以莊譜閣守直中官仍用。守僕亦依此爲之事。分付該曹。若此則凡干進排之物。設置等事。不必各設。亦令戶兵曹知悉。他宮廟。應有者。皆令減除。仍爲定式後草記。又命書傳敎曰。孝徽宮香大廳典祀廳。自有前日所用處。依此爲之。又命書傳敎曰。孝徽宮朔望焚香。依他例爲之事。分付。又命書兵曹判書推考啓辭批答訖。命退。承史以次出。
정조 4년
傳于金夏材曰。右副承旨入侍。
정조 4년
又傳于曰。都承旨馳詣彰義宮影幀權奉所。雨漏處。詳細奉審以來。
정조 4년
傳于李性源曰。奉審承旨入侍。
정조 4년
李性源。以吏曹言啓曰。今此仁淑元嬪神主入廟時。陪衛分兵曹參議正郞。各一員依例口傳差出。何如。傳曰。允。
정조 4년
李亨逵。以兵曹言啓曰。今此仁淑元嬪神主入廟時。陪衛分都摠府副摠管都事。各一員。依例口傳差出。何如。傳曰。允。
정조 4년
吏曹口傳政事。以南柱老爲分兵曹參議。李泰賢爲分兵曹正郞。
정조 4년
兵曹口傳政事。以李聖圭爲分副摠管。申思益爲都事。
정조 4년
徐有防。以吏曹言啓曰。分兵曹正郞李泰賢。呈狀內。身病甚重。勢難察任云。今姑改差。其代。口傳備擬以入之意。敢啓。傳曰。知道。
정조 4년
吏曹口傳政事。以李性吾爲分兵曹正郞。
정조 4년
徐有防。以禮曹言啓曰。卽接貞陵參奉所報。則本陵陵上曲墻北邊。廣五尺。高三尺。今日雨水頹圮云。陵上曲墻。有此頹圮之患。不可無慰安之擧。慰安祭。不卜日今初四日設行。而依前例。本曹堂上郞廳。進去奉審後。稟處。何如。傳曰。允。
정조 4년
李亨逵。以戶曹言啓曰。孝徽宮入廟後。守直中官。以藏譜閣中官仍用。守僕。亦依此爲之。凡干進排之物設置等事。不必各設。他宮廟應有者。皆令減除。仍爲定式後。草記事。命下矣。本宮進排物種之不得不擧行者。相考他宮廟定例存減。別單書入。依此定式擧行之意。敢啓。傳曰。知道。
정조 4년
金魯淳。以兵曹言啓曰。傳曰。孝徽宮入廟後。守直中官。以藏譜閣守直中官仍用。守僕亦依此爲之事。分付該曹。若此則凡干進排之物設置等事。不必各設。亦令戶兵曹知悉。他宮廟應有者。皆令減除。仍爲定式後。草記事命下矣。臣曹則別無進排之物。而本廟守僕二人。雇軍五名。仍前使役之意。敢啓。傳曰。知道。
정조 4년
李亨逵。以兵曹言啓曰。卽接西所衛將牒報。則明禮門北邊宮墻三間許。因雨頹落云。令紫門監。爲先以把子堅實圍排。急速修築。而西營入直禁衛軍十五名除出。限修守間。嚴加守直之意。敢啓。傳曰。知道。
정조 4년
又以兵曹言啓曰。卽接西所衛將牒報。則拱北門南邊宮墻四間許。頹落云。令紫門監。爲先以把子圍排。急速修築。西營入直禁衛軍十五名除出。限修築間。嚴加守直之意。敢啓。傳曰。知道。
정조 4년
又以禁衛營言啓曰。本營分授拱北門南邊宮墻四間許。頹圮。而西營入直軍十五名除出。把守事。自兵曹草記矣。西營入直軍十五名除出。別定將校二人。限修築間。領率輪回守直之意。敢啓。傳曰。知道。
정조 4년
又以禁衛營言啓曰。本營分授拱北門南邊宮墻頹毁處。以西營入直軍十五名。把守矣。明禮門北邊宮墻三間許。又爲頹圮。把守軍兵。以西營入直軍十五名。定送守直事。自兵曹草記矣。西營入直軍十五名除出。別定將校。率領把守。而元入直軍四十名內。兩處合除出三十名。則宮墻外巡邏。勢難推移。以出番鄕軍二十名。限完役添入。使之警巡之意。敢啓。傳曰。知道。
정조 4년
又以兵曹言啓曰。卽接南所衛將牒報。則小南門西邊宮墻四間許。頹圮云。令紫門監。爲先以把子堅實圍排。急速修築。而東營入直御營軍十五名除出。限修築間。嚴加守直之意。敢啓。傳曰。知道。
정조 4년
又以御營廳言啓曰。本廳分授小南門西邊宮墻四間許頹毁處。東營入直軍十五名除出。把守事。自兵曹草記矣。東營入直軍十五名除出。限修築間晝夜輪回守直之意。敢啓。傳曰。知道。
정조 4년
李性源。以宣惠廳言啓曰。黃海道卜定進上各種新穀。貢人處。使之措備。每於薦新翌日封進矣。其中六月令新稻米。則貢人等。謂以節早。不爲一體擧行。莫重進上之遲滯。其在事體。誠極未安。當該貢人。自本廳爲先嚴治。新稻米。依例追後封進之意。敢啓。傳曰。知道。
정조 4년
庚子七月初二日辰時。上御誠正閣。右副承旨入侍時。右副承旨李鎭恒。記事官鄭東浚金廷龍徐龍輔。以次進伏訖。上曰。史役開局。今已有年。而汗靑無期。誠爲可悶。今爲幾何云耶。鎭恒曰。未及詳聞。而今年內。似難了役矣。上命讀實錄廳堂郞進不進單子。仍命退。諸臣以次退出。
정조 4년
庚子七月初二日巳時。上御誠正閣。軍士房承旨入侍時。右承旨李亨逵。記事官金載瓚金廷龍徐龍輔。以次進伏訖。命書傳敎曰。都承旨。馳詣彰義宮影幀權奉所。奉審以來。上曰。明日孝徽宮入廟時卯時。自此發行。朝廷問安。只一次爲之。食後來會事。分付。命退。承史以次出。
정조 4년
庚子七月初二日未時。上御誠正閣。奉審承旨入侍時。行都承旨李性源。記事官金載瓚金廷龍徐龍輔。以次進伏訖。上曰。奉審則無雨漏處乎。性源對曰。奉安處。南退第四五椽木間。有雨漏處。而雨痕。大如掌矣。上曰。待少晴。使之卽爲修改也。上曰。左副承旨。與前參判鄭昌聖入侍。有防。與昌聖進伏。上謂昌聖曰。校整今爲幾何。對曰。今方次第校整而姑未訖工矣。我國文獻不足。奎章閣所貯書冊。亦多闕漏。故廣搜旁考之際。自致遲延矣。命退。諸臣以次出。
정조 4년
庚子七月初二日戌時。上御誠正閣。左副承旨入侍時。左副承旨徐有防。記事官金載瓚金廷龍。記注官張顯慶。以次進伏訖。上曰。明日孝徽宮別茶禮時。只兵曹摠府入直堂郞及宣傳官五衛將待令。上曰。忠壯將忠翊將。入直於何處乎。知入。賤臣還奏曰。入直於東所云矣。命書傳敎曰。今則昌慶宮處所。極爲虛疎。承文院近處空虛公廨中。忠翊忠壯將。有廳軍入接事。分付。又命書傳敎曰。明日孝徽宮入廟後。承文院。依前入直事。分付。又命書傳敎曰。孝徽宮扁額。移揭於本宮事。分付。又命書傳敎曰。入廟時。宮闈令以下。內侍及外朝各差備員役等書啓。命退。承史以次出。
정조 4년
庚子七月初二日四更。上詣孝徽宮。禫祭入侍時。左副承旨徐有防。右副承旨李鎭恒。記事官金載瓚金廷龍。記注官張顯慶。以次侍立訖。上具翼善冠淺淡服烏犀帶。就香案前跪。三上香。上哭。在位者皆哭。哭止。宮官以下皆易服。大祝讀祝文。上哭。在位者皆哭。哭止。上還內。承史以次出。
정조 4년
行都承旨李性源坐。行左承旨金夏材坐。右承旨李亨逵坐直。左副承旨徐有防坐。右副承旨李鎭恒坐直。同副承旨金魯淳坐。注書鄭東浚仕金載瓚仕直。事變假注書沈達漢仕。
정조 4년
仁淑元嬪入廟後。大殿王大妃殿惠慶宮中宮殿。政院玉堂單子問安。答曰。知道。藥房口傳問安。答曰。知道。
정조 4년
大殿王大妃殿惠慶宮中宮殿。朝廷二品以上六曹堂上奉朝賀。大司憲大司諫。單子問安。答曰。知道。
정조 4년
傳于李性源曰。下直守令留待。未下直守令。當日辭朝。
정조 4년
以備忘記。傳于李亨逵曰。今下弓矢。碧團僉使金應七。平南萬戶安思烈。山羊會萬戶白明德處。給送。
정조 4년
傳于徐有防曰。禮房承旨。率宣傳官一員入侍。
정조 4년
李鎭恒。以都摠府言啓曰。今日入直內三廳武兼禁軍兵等。當爲中日習射。而仁淑元嬪神主入廟相値。不得爲之之意。敢啓。傳曰。知道。
정조 4년
判義禁前望單子入之。具善復落點。
정조 4년
吏曹口傳政事。以洪檢鄭一祥。爲同義禁。
정조 4년
徐有防。以弘文館言啓曰。本館下番修撰尹尙東。以孝徽宮入廟時。捧竹冊執事。今日晝仕出去之意。敢啓。傳曰。知道。
정조 4년
李亨逵。以奎章閣言啓曰。奎章閣後月臺二間頹圮。待晴卽時改築事。手本啓下矣。改築日字。令日官推擇。則今月十二日十五日卯時爲吉云。以何日擧行乎。敢稟。傳曰。十二日爲之。
정조 4년
徐有防。以兵曹言啓曰。卽接西所衛將牒報。則明禮門北邊宮墻三間頹落。已把守處。連接宮墻三間許。今又頹落云。令紫門監。爲先把子圍排。一體修築。而西營入直禁衛軍五名加定。限修築間。與前把守。合力各別守直之意。敢啓。傳曰。知道。
정조 4년
又以禁衛營言啓曰。本營分授明禮門北邊宮墻三間頹落。已把守處。上邊三間許。今又連頹。把守軍五名。以西營入直軍除出守直事。自兵曹草記矣。西營入直軍五名。別定哨官一人。率領與前把守軍。合力把守。而元入直軍四十名內。分三次除出。餘數不多。宮墻外巡邏。勢難分排出番。鄕軍五名。限完築更爲添入警巡之意。敢啓。傳曰。知道。
정조 4년
敎黃海監司書。王若曰。西陲重方面之寄。宜愼揀掄。北斗撤喉舌之班。庸作屛翰。何待僉擧。惟簡予心。眷彼黃海一區。實我責丘重鎭。地饒鹽鐵之利。輻湊水陸之舟車。境接松箕之衝。襟帶幾輔之門戶。流品互相爭鬨。每啓健訟之端。習俗素稱强頑。難化顓蒙之性。燕軺歲織於道路。嗟供億之難支。唐舶時警於海沿。恐瞭望之或懈。惟此卄三州管轄之責。亶係二千石剸理之能。顧宣化最難其人。誰可任者。而簡賢果屬之子。往惟欽哉。惟卿淸朝吉髦。古家華冑。橫經雷肆。旣嘉討論之弘多。蜚英鑾坡。更許啓沃之實藉。當百里製錦之日。已驗鎭藩維之才。擢六仙衣緋之班。尤欲別盤錯之用。本之恬雅而濟以器局。何難乎彈壓一方。外似疎坦而內實精詳。亦足以綜理庶務。玆授卿以黃海道觀察使兼兵馬水軍節度使巡察使海州牧使。卿其祗服寵命。益殫弘猷。瞻首陽雙節之祠。宜使頑廉而懦立。振石潭八條之敎。當令戶誦而家絃。虞三載黜陟之規。寧勸懲之或差。周四國旬宣之化。庶小大之均沾。詰爾戎兵。念桑土綢繆之策。布我德惠。無蔀屋顚連嘆。自餘稟裁。厥有典憲。於戲登車攬轡。必思一路之澄淸。按節巡方。宜體九重之宵旰。故玆敎示。想宜知悉。校理李敬一製進
정조 4년
大司憲李𡊠。大司諫李敬玉。持平李夔姜忱。獻納尹長烈。副校理金宇鎭。修撰尹尙東權以綱。副修撰金履禧柳孟養啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。答曰。不允。措辭見上
정조 4년
大司憲李𡊠。大司諫李敬玉。持平李夔姜忱。獻納尹長烈啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答曰。不允。第六件七件事。亟停勿煩。措辭見上
정조 4년
持平李夔。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。第六件七件事。亟停勿煩。措辭見上
정조 4년
獻納尹長烈啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。答曰。不允。第九件事。亟停勿煩措辭見上
정조 4년
李鎭恒啓。臺啓正書後。請承傳色讀傳之際。誤爲連付。以致入啓之遲滯。不察之失。在所難免。當該注書。推考警責。何如。傳曰。允。
정조 4년
掌令權德訓疏曰。伏以臣。資性庸愚。最居人下。不堪世用。退伏田野。永作堯舜之閑氓。以畢桑楡之餘景。是臣之區區所自計者。而春間國子除旨。忽下於千萬夢想之外。恩出收簪。感切起廢。逖違之餘。爲近耿光。冒昧趨承。殆將半載。日昨百府新命。又降匪圖。臣驚惶震駴。莫省所措。揣分量已。實無堪承之望。而只緣沐浴義重。他不暇顧。章皇出肅。以盡一日之責。而第臣犬馬之齒。已迫七旬。素患風眩之症。遇暑添劇。僵臥旅邸。將攝失宜。嘔泄癨亂。發作無時。以人則尫衰而無能。以病則深痼而難强。其何以蹲冒臺憲之地。以效糾察之責哉。伏乞天地父母。俯賜鑑諒。亟許鞶禠。以重公器。以安私分。不勝大願。抑臣竊有區區微見。不敢自阻於聖明之下。敢此尾陳焉。嗚呼。今日三司懲討之擧。實是一國共公之論。而經年閱歲。兪音尙閟。臣竊惑焉。夫凶如鄭妻而尙逭王章。惡如龜柱而猶保首領。啓能之劇賊而未施孥籍之典。其他諸賊之未伏常刑者。不知其幾。而首尾五載。一向涵貸。三司合啓。便作故紙之謄傳。上下相持。曾無誅討之實事。由是凶逆無所懲畏。亂萌終未遏絶。一轉而爲妖任範吉。再轉而爲凶翼量𨩌。亂逆相承。次第繼起。此蓋由於根株不斷。窩屈未破。從今以後。不知何樣凶逆。暗伏於何處。思之至此。心骨俱悚。何殿下之淵衷。不曾念及於此。而尙靳合辭之允兪耶。自古聖王。制爲五刑五用者。非樂爲其誅斬斷割也。誠以不如此。則無以懲憝惡而杜亂萌也。伏願殿下。廓揮乾斷。亟從三司之請。毋俾凶逆之種。一日假息於覆載之間焉。且伏念自古帝王之治。莫不以明敎化厚風俗興學校正士習爲重且大焉。蓋敎化不明。則風俗頹敗矣。學校不興。則士習委靡矣。試以今日之敎化言之。上無導率之方。下無興起之所。古所謂道之以德。齊之以禮。雖不可復見於今日。而尋常懲勸。亦無其道。方伯守令。惟事文簿期會。催科酬應之地。若其觀風察俗。敎誘化導之方。則專不留意。由是鄕曲之間。懲勸無所。愚騃之民。觀感蔑效。風俗日以壞汚。名分日以紊亂。斁倫敗俗之變。踰分凌節之患。接跡而起。若不及今變革。亟施導率之方。則臣恐已壞之風俗。如水益下。月移歲遷。莫可挽回矣。豈不大可寒心哉。三代敎化之具。載在方冊。固不敢輕議。而如先正臣李珥鄕約等書。綱領甚正。節目該備。皆簡要而易行。臣願另飭方伯之臣。使各道各邑。講行鄕約。擇其邑中有德望可爲師表者。定爲都憲副憲之任。而每年春秋。齊會一處。講其條約。課其勤慢。隨以賞罰。而其有不遵條約。頑悍難率者。則都憲報于官長而治之。其有大不率而甚難化者。則官長報于巡營。而處之如此。則民之良善者。知恥而有格矣。頑悍者。畏威而懲戢矣。又令道臣。春秋巡歷之時。察其民俗之善惡。課其講行之能否。明視賞罰。嚴加懲勸。則如此而風俗安得不歸於敦厚乎。臣所謂明敎化厚風俗者。此也。學校。賢士之所關。而培養之根柢也。三物賓興。是其培養之具。而三代以後。其法浸壞。降而至于今日。而無復可言者矣。導之以聲名利祿之學。誘之以繡繪雕篆之文。課其程式。考其優劣。決取捨於一夫之目。而定第次於千人之首。官爵之榮顯。由是而爲階。門戶之扶持。外此而無路。父詔其子。兄敎其弟。惟以科擧之學。爲立身之根基。而若其躬行實踐之工。天德王道之要。視若弁髦。絶無而僅有。利源一開。科慾淊天。不復知有廉恥禮讓之風。甚至魚魯之莫辨而皆思僥倖之心。奸僞百出。機關深密。倘所謂浮囂躁競。特其歇後語耳。至若外方。則尤有甚焉。每有科詔。鋤耰棘矜。踊躍興起。買文買筆。或至高參。父兄稱譽。鄕黨加敬。此今日科弊。到得百尺竿頭。而士習之不正。專由於科弊。科弊之冒濫。專由於培養之失其道矣。雖然科擧之規。今不可卒革。而培養之方。則在所當先。臣不敢遠引三代之法。而近取祖宗朝已行之規。以爲矯救之說焉。蓋國初列邑。各設訓導之職。專責敎養之任。當時人材之盛。誠有可觀之美。及其末流。訓導之任。不擇其人。廩養之具。亦甚殘薄。其中闒葺之倫。侵漁校生。爲弊滋多。此訓導之職。仍以見廢於中間者也。今若申明祖宗之舊典。復設訓導之職。毋論文蔭。必以通明經學文雅謹飭之人。另加擇差。豐其廩料。贍其供給。俾之專意敎冑。而務令着力實地。不徒專尙詞華。則人材鬱興而有彬郁之盛。士趨端正而無儇巧之習矣。且於每年春秋方伯之巡過也。詳察實蹟。課以殿最。其有實校彰著。聲蹟卓然者。啓達天聽。移于吏曹。陞資遷轉。以爲激勸之方。則訓導之職。不爲卑下。而人思自勵矣。豈非培養人材之要道乎。至於科弊之冒濫。亦有其說。照訖考講。法意嚴截。而中年以後。廢閣不行。目不識丁者。公然冒赴。以至場屋粉挐。變怪層生。濟濟多士之地。便同駔儈之所。豈不痛心。臣願自今爲始。每當設場之初。自其邑守令。先行照訖之規。能通孝經論語等書。然後受捧單子。許令赴試。修正都目。納于試所。則不文之類。自無冒赴之意。而場屋之間。亦無雜亂之事矣。臣所謂興學校正士習者。此也。方今人心陷溺。士習波蕩。雲崩潮退。莫可收拾。若不及今矯救。則差過數年。更無下手之地矣。臣謂講行鄕約之規。復設訓導之職。斷不可也。嗚呼。明主之作。千載一時。而一初之政。尙不改觀。因循故常。未見風動轉移之機。臣竊慨然。伏願聖明。勿以陳腐而視之。卑淺而忽之。懋加擇蕘之聖思。則其於厚風俗正士習之方。不無所助益矣。省疏具悉。討逆事。前後臺批。已悉言之矣。次陳二件事。竝令廟堂稟處。
정조 4년
庚子七月初三日寅時。上詣孝徽宮。別茶禮入侍時。右承旨李亨逵。左副承旨徐有防。記事官金載瓚金廷龍。記注官張顯慶。以次侍立訖。上具翼善冠淺淡服烏犀帶。就板位坐。焚香奠酌如禮訖。內侍奉神位。奉安于神輿中。繖蓋冊印。以次前行。神輿出宮門。上還內。承史以次出。
정조 4년
庚子七月初三日卯時。上御誠正閣。左承旨與下直守令入侍時。行左承旨金夏材。記事官金載瓚金廷龍。記注官張顯慶。谷山府使南玄老。江界府使兪彦鉉。鐵原府使白師誾。以次進伏訖。命守令進前。上謂玄老曰。谷山邑僻事簡。似無難治之憂。而以前府使貶題觀之。繼治者。尤宜勉力。須使谷民復蘇也。玄老拜受命。上謂彦鉉曰。江界一邑。民病於蔘。殆不聊生。以卿特差者。予意有在。前後治績。予庸嘉乃。往哉益勉。無朁予如傷之至意。有可以陳弊者。陳之。面稟者稟之。彦鉉曰。臣到官前。有不敢遙度仰奏矣。上曰。卿以故相之子。老滯蔭路。予每惜之。向者承旨之除。予意非偶耳。彦鉉拜受命。上謂師誾曰。鐵原。土瘠民貧。又當數遞。勉以一心。毋負面飭之意。師誾拜受命。上命夏材宣諭。夏材。讀宣諭文。玄老彦鉉師誾。俯伏聽讀訖。命退。諸臣以次出。
정조 4년
庚子七月初三日辰時。上御誠正閣。禮房承旨入侍時。左副承旨徐有防。記事官鄭東浚金廷龍徐龍輔。以次進伏訖。上曰。潦雨不止。必多傷農。誠爲可悶。有防曰。乍雨乍晴。不至於傷農云矣。上命讀正言洪柱翼上疏。仍命書批答訖。上曰。係是臺言。故不加之罪。而其所語意。實多怪駭矣。又命讀掌令權德訓上疏訖。命書批答。仍命退。諸臣以次退出。
정조 4년
庚子七月初三日未時。上御誠正閣。都承旨守令同爲入侍時。行都承旨李性源。右承旨李亨逵。記事官金載瓚。記注官張顯慶。記事官徐龍輔。綾州牧使洪周萬。甲山府使邊聖和。慈山府使鄭彦亨。明川府使尹守訥。長興府使韓光迪。咸陽府使申鴻周。定平府使曺希元。高陽郡守林重遠。淳昌郡守趙鏺。寧遠郡守尹範勳。德川郡守朴光翰。泰川縣監李祖源。寶城郡守閔百彬。尼城縣監金鍰。禮安縣監申光鼎。德山縣監李惟稱。井邑縣監趙鉉。慈仁縣監權應奎。泗川縣監金洪運。義興縣監鄭東愈。宜寧縣監洪彦燮。咸昌縣監朴光晦。機張縣監安德鵬。英陽縣監宋致淵。求禮縣監趙榮翼。木川縣監元重擧。堤川縣監沈宗之。孟山縣監李𤧣。長連縣監李需克。以次進伏訖。上命各進前。問邑弊有無。發行遲速。仍賜勉諭。命宣諭訖。命守令先退。性源曰。守令辭朝後。例不敢多日留滯。而寶城郡守閔百彬。乃以初六日發程仰對。殊甚未安。推考。何如。上曰。依爲之。出擧條命亨逵書傳敎曰。今此書啓。各差備官員及員役等賞典。依付標啓下。捧承傳。命退。承史以次出。
정조 4년
庚子七月初三日二更。上御誠正閣。坐直承旨入侍時。右承旨李亨逵。記事官金載瓚。記注官張顯慶。記事官徐龍輔。以次進伏訖。命書掌令權德訓。正言洪柱翼疏批。命書傳敎曰。金吾有開坐事。在外判義禁許遞。前望單子入之。同義禁鄭昌順。聞有實𧏮云。許遞。與未差之代。口傳差出。待下批牌招察任。又命書傳敎曰。洪柱翼疏批。旣及之。所論列。雖有一二藏名匿人之句語。諸條亦多直書的指處。未可專諉沒把捉。果有是也。罪將何之。脫不脫間。不可置諸䵝眛之科。前監司洪樂彬李秉鼎。下該府。嚴問口招以聞。命退。承史以次出。
정조 4년
行都承旨金夏材坐。左承旨李亨逵坐。右承旨徐有防坐直。左副承旨李鎭恒坐直。右副承旨金魯淳坐。同副承旨鄭宇淳坐。注書鄭東浚仕直金載瓚仕。事變假注書沈達漢仕。
정조 4년
金魯淳啓曰。持平姜忱。旣書進字。不爲詣臺。三司合啓。無以備員。事甚未安。推考警責。竝與憲府呈告諸臺。一體牌招。何如。傳曰。允。
정조 4년
又啓曰。罪囚捧供。本自不輕。口招事體尤係重大。而今日李秉鼎捧供時。當初問目。旣甚草率。末梢結語。直請議處者。事體所在。萬萬未安。金吾諸堂。一倂從重推考。何如。傳曰。允。
정조 4년
又啓曰。大司憲李𡊠。持平李夔。旣已詣臺。以正言洪柱翼疏中語。謂有情勢。來呈避嫌。故退却不捧矣。不爲傳啓。還爲出去。事涉未安。推考警責。更爲牌招。何如。傳曰。允。
정조 4년
李鎭恒啓曰。奎章閣直閣。有實職則爲兼職。無實職則爲實職。纔有筵稟定式。則今日政。直閣金宇鎭。本職許遞之後。不以實職付政而送西付軍職者。大是不察。當該吏曹堂上。推考警責。何如。傳曰。允。
정조 4년
又啓曰。明日次對。兩司當爲進參。除在外被論外。大司憲李𡊠。掌令權德訓。大司諫李敬玉。獻納尹長烈。正言朴天行洪柱翼。竝待開門牌招。以爲推移入侍之地。何如。傳曰。允。
정조 4년
傳于李亨逵曰。右副承旨入侍。
정조 4년
以掌令權德訓。持平姜忱牌不進罷職傳旨。傳于金魯淳曰。只推。
정조 4년
傳于李亨逵曰。都承旨入侍。
정조 4년
傳于金魯淳曰。判義禁違牌傳旨勿施。牌去來。連爲催促。
정조 4년
以持平李夔牌不進罷職傳旨。傳于金魯淳曰。當來避。旣近苟免之歎。又復違牌。能無必遞之嫌乎。此傳旨勿施。與大司憲。更卽牌招。
정조 4년
傳于金夏材曰。政官牌招開政。
정조 4년
有政。吏批。判書金鍾秀受由在外。參判鄭民始進。參議沈豐之進。右承旨徐有防進。以權以綱爲校理。韓光近洪明浩爲副校理。安𠍱爲判敦寧。徐有慶爲工曹判書。李性源爲漢城判尹。李聖圭爲兵曹參判。南柱老爲分兵曹參議。李性吾爲分兵曹正郞。孝徽宮守奉官金成鎭金德行。以上減下。內官金聖曄通政。今加嘉善孝徽宮入廟時。別輦侍宮闈令。加資事承傳。故判官趙載遇。贈吏曹參判例兼。故庶尹趙哲命贈吏曹參議。黃海監司趙尙鎭兩代追贈。鄭宇淳爲承旨。
정조 4년
再政。任希敎爲同敦寧。姜彝正爲修撰。金魯鎭爲漢城右尹。尹東暹爲典設提調。兪彦鎬爲藝文提學。朴祐源爲兵曹參知。尹得孚爲兵曹佐郞。
정조 4년
兵批。判書李衍祥病。參判李聖圭未肅拜。參議李義行病。參知金魯永入直進。左承旨李亨逵進。副司直李福源金履素金宇鎭李鼎揆李東稷姜彝正。分摠管李聖圭。分都事申思益。以上減下。
정조 4년
傳于徐有防曰。禁軍將。闕內用棍。雖是前例。而棍響哭聲。至徹大內。過時不止。事極無嚴。令兵曹判書。闕外開坐。査實以聞。近來兵曹堂郞。不有勅敎。多不擇擬之故。雖有此等事。亦不檢勅。兵曹入直堂上罷職。郞廳汰去。
정조 4년
金魯淳。以兵曹言啓曰。新除授阿山萬戶扈泰郁。老母今年七十八歲。法不當遠離赴任。呈狀乞遞。邊將之親年七十五歲以上者。許遞其任。已有定式。依例改差。何如。傳曰。允。
정조 4년
又以兵曹言啓曰。昨日孝徽宮陪衛五衛將。以二員。節目啓下。而只一員待令。故問其委折。則五衛將李慶會。以應參之員。謂有身病。不爲陪衛。事極驚駭。五衛將李慶會。爲先汰去。其罪狀。令該府處之。何如。傳曰。允。
정조 4년
又以義禁府言啓曰。前監司洪樂彬李秉鼎等。下該府嚴問口招事。傳旨啓下矣。李秉鼎今方待命。卽爲拿囚。而洪樂彬。時在京畿廣州地云。依例發遣府書吏。拿來。何如。傳曰。允。
정조 4년
正言洪柱翼啓曰。臣人器鹵莽。言議巽軟。本不合於淸朝耳目之任。任新除之下。承膺無路。敢效循墻之義。仰冀禠鞶之恩。及承聖批。溫言如春。恩敎丁寧。奉讀再三。感極而涕。不知疎逖賤臣。何以得此於君父也。噫。臣之所言。卽世所稱陳言而莫之省者。特以事有本末。言有先後。今當一初進言之日。不敢捨所學而他求。遺大本而語末。草草貢愚。竊附無隱之義。今奉聖敎。旣詔以樂聞。又敎以留意。虛襟之量。察邇之盛。臣實欽仰。至於要囚服念。不宜徑斷之敎。噫。臣固知聖意之有在。聖斷難愼。而當愼而愼。當斷而斷。實聖王制義之權。今此五年因循。不止於六日。一向相持。不啻乎再誤。殿下之所謂服念者。毋或太曠。殿下之不欲徑斷者。無乃過愼乎。此殆近於訑訑之色。拒人千里者。臣竊爲聖明慨惜也。二人事奸濫之跡。罪著目下。躑躅之戒。慮在方來。況湖營嶺藩。傳說藉藉。臣果不遑他恤。略誦所聞矣。名實之綜。聖旨適當。査勘之敎。歸宿有期。臣惟當一付公議而俟之。又何必切切乎。至於三勳三相事。提誨申申。實若慈父之詔迷子。終以得無妄乎爲敎。臣於是。且感且惶。不知所以爲對也。嗚呼。此豈臣可已而不已乎。遙望溫陵。像設儼臨。回瞻淸廟。陟降於昭。而彼主張廢黜。背悖名義之魂。尙且冒玷於朱絃瑟瓚之際。事體之未安。義理之乖當。誠有所萬萬不可已者。若彼三臣者。且置義理之如何。試論時世之易見者。則當時會圈。大臣則耇恒也。文任則光鏡也。其所推奬而揀選之者。皆出於凶逆之手。則同氣之求。同聲之應。亦可知其事之在所釐正也。且臣妄謂三臣之事。前後論列者雖多。而猶欠事實之詳悉。三勳之事。前未有論列。而臣實首發。則或恐聖明。猶有所未盡照燭於本事之實蹟。果有所臚陳者矣。今奉聖敎。已有所稔知而飫聽者。此眞所謂小人之腹度大人之量者。臣還不勝惶懍之忱。然而臣於此。亦有因端而仰復者。朱子曰。知而不能行。則未可謂眞知。殿下旣於此。稔知而飫聽也。猶有所疑難於不可已之義。則無或有歉於眞知之工歟。至若前年儒賢之批。臣豈不聞。而此正臣所欲仰勉者。殿下旣發其端。臣敢不因是而有所反復哉。噫。義理之正。如日中天。人得以見之。特以滄桑甫幻。疑懼未定。先大王默運隨時之權。裁量闊狹之宜。凡於此等事。或有所義起而裁抑之者。本非以事理當然而局定之也。臣愚死罪。竊瞷聖意。每偏重於鎭安之義。故凡於已事之不得不釐改者。或不復深究折中。以求合乎隨時酌義之道。而必以是爲敎。然則義理一誤。寧復有可正之期。而亦豈不有歉於可改而改。不害爲前後一揆之義乎。臣以疎賤新進之人。未見孚於君父。至以得無妄乎爲敎。則臣之不自量度。輕發妄言之罪。於是乎著矣。何可一刻仍冒於臺次乎。請命遞斥臣職。答曰。勿辭。亦勿退待。
정조 4년
又啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟命王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請遷棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。瀛館淸選。地望自別。苟非才識經術素著名稱者。不宜濫授也。明矣。近來隄防不嚴。仕路漸淆。或有世負重累者。冒玷淸銜。識者之寒心。久矣。噫。姜世龜之負犯。何如也。敢以子母鹿之說。肆然陳疏。眩亂義理。幸賴肅廟明聖。嚴賜處分。其嫁禍網打之計。不敢售於當世。而得罪名義。見枳公議者久矣。今爲其孫者。別無蓋愆之事。又蔑可稱之譽。濫登瀛選。玷累名器。公論之地。尙遲駁正之議。寧不慨惋。又況向日講筵。專昧經義之名目。敢售護短之拙謀。咫尺文陛。變幻奏語。至有承宣之請推。四方傳笑。公議愈激。如此帶累蔑識之類。若不刊汰。無以嚴隄防而淸仕路。請持平姜忱。亟命改正淸顯之選。仍令選部。勿復檢擬於三司之望。答院曰。不允。第九件事。亟停勿煩。末過矣。不允。
정조 4년
庚子七月初四日。兼春秋張顯慶。進賀兼謝恩正使錦城尉朴明源。副使行副司直鄭元始狀啓。臣等一行。於本月二十四日渡江入去之由。前已馳啓爲白有在果。到九連城。霖雨又霔。川水漲溢。不得通涉乙仍于。仍留一日。二十七日始到栅外。鳳凰城將及章京甲軍等處。應給禮單。依例分給後。臣等與書狀官臣趙鼎鎭。點閱人馬。當日申時量。無弊入栅是白乎旀。方物六十五駄一隻段。雇車後差使員淸城僉使洪履澤。還爲出送爲白乎旀。常仕堂上金振夏。淸學別遞兒鄭昌吉段。到栅外。身病猝重。勢難帶去。故不得已使之落後。所騎人馬。竝爲出送爲白乎旀。輸城驛金福尙馬。渡江後病蹇。難以致遠。以大同驛金德興馬。代把入去爲白乎旀。緣由馳啓爲白臥乎事。
정조 4년
庚子七月初四日。兼春秋洪光一。禁府啓目。前監司李秉鼎。貪饕不法之罪。議處。何如。傳曰。臺疏論列中諸條。觀其爲說。或屬心術之際。或在久遠之跡。又或是已被譴已遭駁之事是如乎。在朝家尙寬之政。不必更加盤問。而其餘莅藩時各項不法。囚供全不分明。且令言者之言。節節爽實。所謂不燃之竈。煙何從生者。政是此人準備語也。其爲孤負分憂之罪。誠非細矣。此則當有按査之擧。姑勿議處。以待結末爲良如敎。
정조 4년
禁府啓目。文化縣令金履仁。以鳳岡書院院生裵德五騎馬院前事。擬徒配之律。難免不審之失。刑推得情。何如。傳曰。除刑推議處爲良如敎。
정조 4년
庚子七月初四日辰時。上御誠正閣。右副承旨入侍時。右副承旨李鎭恒。記事官鄭東浚金廷龍徐龍輔。以次進伏訖。上命讀李秉鼎草供訖。上曰。問目旣甚草率。結語又不分明。頗有畏首畏尾之意。焉敢乃爾。至於該房承旨之不爲察飭。亦可寒心。鎭恒曰。屢次退却。使之改入。而臣等。亦不能察飭。不勝惶恐矣。上命讀公事訖。仍命退。諸臣以次退出。
정조 4년
庚子七月初四日辰時。上御誠正閣。左副承旨入侍時。左副承旨徐有防。記事官金載瓚。記注官張顯慶。記事官徐龍輔。以次進伏訖。命書傳敎曰。判尹係是詞訟。而方在藥院。勢將妨務。提調洪樂性兼帶京兆之任。今姑許遞。又命書榻敎曰。在外玉堂許遞。今日政差出。政官牌招開政。命退。承史以次出。
정조 4년
庚子七月初四日午時。上御誠正閣。都承旨入侍時。行都承旨李性源。記事官金載瓚。記注官張顯慶。記事官徐龍輔。以次進伏訖。命書傳敎曰。位著乏人。莫若近日。太廟大享獻官。當品。其將不得塡差。寧有如許苟艱之事。隷儀旣過。不得不從速變通。今日政。工判判尹未差之代。從二品中問于大臣加望。又命書榻敎曰。王大妃殿進御理中丸半劑製入。命退。承史以次出。
정조 4년
庚子七月初四日酉時。上御誠正閣。吏曹參判入侍時。吏曹參判鄭民始。左副承旨徐有防。記事官鄭東浚金廷龍徐龍輔。以次進伏訖。上曰。當此乏人之時。新除判尹。可謂得人矣。民始曰。此人以久次今始陞資。尙云晩矣。上曰。工判之加資。亦善爲矣。民始曰。果然矣。上曰。內閣設置之後。尙無規模。無異冗官。卿旣是本閣提學矣。須思立規定制之道。可也。民始曰。雖欲立規定制。姑無向方。無以下手。是可悶矣。上命有防。讀公事訖。命退。諸臣以次退出。
정조 4년
行都承旨金夏材坐。左承旨李亨逵坐直。右承旨徐有防坐。左副承旨李鎭恒坐。右副承旨金魯淳坐。同副承旨鄭志儉坐直。注書鄭東浚病金載瓚仕。假注書趙興鎭仕直。事變假注書沈達漢仕。
정조 4년
以大司諫李敬玉。獻納尹長烈。正言朴天衡。掌令權德訓。牌不進罷職傳旨。傳于鄭志儉曰。只推。
정조 4년
徐有防啓曰。工曹判書徐有慶。判尹李性源。宗廟永寧殿秋享大祭亞獻官。旣已付標啓下矣。今日當齋宿而本職不爲出肅。倂卽牌招。何如。傳曰。允。
정조 4년
傳于李亨逵曰。左副承旨。與留待宰臣。入侍。
정조 4년
傳于鄭志儉曰。京畿監司入侍。
정조 4년
傳于鄭志儉曰。軍士房承旨入侍。
정조 4년
鄭東浚病代。以趙興鎭爲假注書。
정조 4년
傳于李亨逵曰。宣傳官任嵂。不卽待令。拿處。
정조 4년
李亨逵啓曰。禁衛營將官來言。今日本營軍兵。日次私習云矣。敢啓。傳曰。停。
정조 4년
又以御營廳言啓曰。本廳分授肅靖門東邊體城頹毁處。修築事。前已啓下矣。明日爲始。修築之意。敢啓。傳曰。知道。
정조 4년
李鎭恒。以刑曹言啓曰。卽接禮曹移文。則黃海水營水軍罪人尹永儀。初試入格。因傳敎免役而幼學鄭頤中金光祉。以科場借述代述罪。水軍充定。昨年入格小科初試啓稟。擧行云矣。尹永儀旣已免役。則恐不可異同。慶尙道機張縣水軍罪人鄭頤中。全羅道順天府水軍罪人金光祉。依定式一體免役事。分付該道。何如。傳曰。允。
정조 4년
鄭志儉。以弘文館言啓曰。新除授修撰姜彝正。時在洪忠道公山地。經筵入番事緊。請斯速乘馹上來事。下諭。答曰。依允。
정조 4년
判尹李性源疏曰。伏以臣。猥以庸陋。待罪邇列。觸事憒憒。無一善狀。而惟是依近耿光。奉承德音。恩榮所被。感惶常切。不自意退自前席而京兆寵擢之命。居然踵臨。臣誠惝怳震凜。五內失守。不知所以自措也。念臣薄材晩第。志氣催頹。旣非需世之器。又無入俗之樣。浮沈冗散。念絶榮進。惟以內外燥濕。奔走殫竭。爲一分報效之道。宰列濫廁。尙懼不稱。至於更進一步。猥躋八座。曾是聲望之所不及。夢寐之所不到。況玆所叨。地綰輦轂。職專詞訟。長席之責。尤屬緊重。此豈鈍劣如臣。衰朽如臣。所可萬分一承當者哉。噫。臣家世受恩。與天無極。闔門感祝。糜粉難酬。臣之不肖。荷聖上特達之知。四年之間。三持藩節。絲毫莫報。愧懼恒積。分外冥升。又至於此。仰累則哲之明。俯切過福之憂。反復揣量。承膺無路。嚴召之下。冒陳短章。伏乞聖明。俯賜諒察。亟命收還臣新授職秩。以重公器。以安私分。不勝幸甚。答曰。省疏具悉。實出特簡。卿其勿辭行公。
정조 4년
工曹判書徐有慶疏曰。伏以臣。至庸極陋。百無肖似。而偏蒙洪造。濫躋宰列。恩榮已極。涯分已溢。矧又弟兄。竝據於要顯。門闌世艶其燀爀。履滿之戒。過福之憂。耿然在中。神實臨之。迺者水部晉擢之命。又下於千萬夢寐之外。臣誠惝怳驚惑。五內失守。罔知措躬之所也。嗚呼。八座之列。班崇地重。苟非德望爲時所推。謨猷有足裨治。上不可以遽授。下不可以冒居也。明矣。是故。從古名碩。亦不敢晏然承膺。豈或有譾劣如臣。昏憒如臣。而一朝超擢。不少留難也耶。顧今朝著。雖曰。乏人。地望也。才德也。器局也。夫豈無出臣之右者。而今乃苟然充擬。至勤誤點。廟堂之取舍。固所訝惑。而獨不念仰累則哲之明耶。臣之一門頂踵。皆歸造化。昆季相對。所與交勉者。惟在於不殫燥濕。竭力奔走。而今玆所叨。大有關於國體之輕重朝政之得失。縱未能出議發慮。以圖涓埃之報。何忍緣臣之故。而壞了難愼之政也哉。百爾思量。進身無路。召牌儼臨。坐犯違傲。臣罪至此。益無所逃。玆不得不一聲疾籲。伏乞天地父母。念名器之不宜輕許。諒臣言之非出飾讓。亟收臣新資。回授可堪之人。私門幸甚。國事幸甚。答曰。省疏具悉。可見公議。卿其勿辭行公。
정조 4년
左承旨李亨逵疏曰。伏以。臣之所叨廚院副提擧之任。例是長僚之兼帶。而適緣前知申之爲本院提調。日前誤恩。及於臣矣。今則長僚旣已出肅。臣不敢因仍冒據。玆敢援例陳懇。伏乞亟許遞免。以存公格。以安私分焉。答曰。省疏具悉。仍帶本多有例。爾其勿辭焉。
정조 4년
庚子七月初五日。兼春秋洪光一。禁府啓目。金履仁。當初報使不審之罪。照律。何如。傳曰。旣已罷黜。足懲其罪兺不喩。誤引律文。罪在巡營。此囚分揀放送爲良如敎。
정조 4년
禁府啓目。洪樂彬。以其罪犯之狼藉。而全事掩諱。欺瞞納供。刑推得情。斷不可已是白乎乃。曾經侍從。勿爲請刑。旣有先朝受敎。不敢循例請刑。上裁。何如。傳曰。諸條中家庭間云云。與按道不法在朝濟私之罪。不啻間然兺除良。本事大關倫常。藉令節節得情。適足爲朝廷之羞。敦俗之道。豈忍爲此。此乃原問目中欲使拔去而未果者。此段乙良。置之爲旀。所謂頤指之鷹犬。昵近之凶孽。吹噓之妖弁。臺章不指姓名。囚供不言誰某。是渠甘處䵝昧之臼也。亦復奈何是旀。又若賣威開賂。定價於防閫。索貨於胥吏等事。亦皆極口發明。有若全不干涉者然。大抵有罪無罪。十目難掩。雖欲諱也。其可得乎。至於圖占雄藩事段。不及於傳旨。不發於問目。而渠獨忽地以爲云云。眞所爲欲巧反拙者是置。始初差遣也。未免拘顔牽私。不能爲官擇人。此乃自朝家。先失其道也。如渠臨窘謊譫之談。固不足索問。槪觀爰辭。捨他嚴畏之分。帶得噴薄底意。渠或知有國法。安敢乃爾。原供辭。所當勿施。更加逐條詰覈是乎矣。渠家之致有今日滄桑。一則誰也。二則誰也。每一念之。駭憤交中。一猶不欲泚筆。況至再至三乎。其中嶺營事。不可不一番行査。有則抵法。無當酌決。姑勿議讞。以待處分爲良如敎。
정조 4년
庚子七月初五日巳時。上御誠正閣。禮房承旨入侍時。左副承旨徐有防。記事官鄭東浚金廷龍徐龍輔。以次進伏訖。上命讀各道雨澤狀啓訖。上曰。今夏潦雨長霔。近川田畓間多傷損處。可悶矣。有防曰。川邊田畓。或不無傷損處。而統而言之。則今年穡事。亦有大稔之望矣。上命有防。讀大學衍義補。幾至一卷訖。上曰。予自春宮。最好此冊。未嘗釋手而間間手抄。非但文辭之可玩。凡治法政謨。無不在此。自得於心。往往有需用處矣。有防曰。嘉言善謨。實多切近處。而今承聖敎。尤不勝欽仰矣。上命退。諸臣以次退出。
정조 4년
庚子七月初五日午時。上御誠正閣。禮房承旨。京畿監司入侍時。京畿監司李鎭衡。右承旨徐有防。假注書趙興鎭。兼春秋金廷龍。記事官徐龍輔。以次進伏訖。上曰。畿伯秋巡。當在何間乎。鎭衡曰。八月初生。似可離發矣。上曰。今夏之雨水。前已太過。而尙不快霽。必有病稼之慮。道內農形。果何如云耶。鎭衡曰。連見各邑農形報狀。及且聞上京守令之言。則姑無病稼之慮。而若不趁今快霽。則未完實之禾苖。恐多傷損沿江邑水沈處。爲害滋甚云矣。上曰。然則今年農形。亦不爲豊登。蓋年年荐歉。民生困窮之中。至於畿甸之民。身役偏苦。無非年豊。啼飢之類。且當歉歲。其所計活。尤茫然。言念及此。若痛在己。鎭衡曰。聖上憂民之德意。臣不勝欽仰。而今年畿內農形。雖有如干水沈處。統以論之。則雖謂之豊登。可也。目今穡事過半。如無風霜蟲損等意外之災。則必免凶歉矣。上曰。見錦伯狀啓。則湖中諸處雨水。尙未浹洽。間有枯損云。一天之下數百里之間。雨澤如是過不及。誠未可知也。鎭衡曰。湖中農形。雖未詳聞。而麥農大登。一石之價。不過爲三四錢。故農民厭食麥飯云矣。上曰。推考房承旨入侍。賤臣承命出。與右副承旨李鎭恒偕入進伏。上曰。禁府囚供入來乎。鎭恒曰。囚供口招之直請議處者。大違格例。故昨日飭敎。極其嚴截。本院且請重推。則今日囚供之又復如前者。跡涉不察。事甚無嚴。臣職在該房。不敢循例捧入。卽爲退却。使之更爲修整以入。而當該金吾堂上。不可無警。從重推考。何如。上曰。依爲之。出擧條命退。諸臣以次退出。
정조 4년
庚子七月初五日未時。上御誠正閣。禮房承旨入侍時。禮房承旨徐有防。記事官金載瓚金廷龍。記注官張顯慶。以次進伏訖。命書傳敎曰。兩重臣批下。卽爲牌招。仍令淸齋。又命書榻敎曰。左副承旨牌招。命退。承史以次出。
정조 4년
庚子七月初五日申時。上御誠正閣。軍士房承旨入侍時。左承旨李亨逵。假注書趙興鎭。兼春秋金廷龍張顯慶。以次進伏訖。命書洪樂彬供辭判付。命賤臣曰。禁府堂上罷坐後。尙留府中與否。知入。賤臣承命出。回奏曰。待供辭判下。尙留府中云矣。命書李秉鼎供辭判付訖。命退。承史以次退出。
정조 4년
行都承旨金夏材坐。左承旨李亨逵坐。右承旨徐有防坐直。左副承旨李鎭恒坐。右副承旨金魯淳坐直。同副承旨鄭志儉坐。注書鄭東浚病金載瓚仕。假注書趙興鎭仕直。事變假注書沈達漢仕。
정조 4년
李亨逵。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
傳于李鎭恒曰。修撰金履禧。洪忠監營按覈御史差下。兵曹佐郞林濟遠。慶尙監營按覈御史差下。牌招來待。
정조 4년
傳于徐有防曰。御史入侍。
정조 4년
李鎭恒啓曰。合辭方張之時。兩司無詣臺之員。正言洪柱翼。引避退待。已至經宿。尙未處置。事甚未安。除在外被論外。未肅拜呈告人員。竝卽牌招。何如。傳曰。允。
정조 4년
李亨逵啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 4년
徐有防。以弘文館言啓曰。新除授副校理洪明浩韓光近。竝卽牌招察任。何如。傳曰。允。
정조 4년
以副校理韓光近洪明浩牌不進罷職傳旨。傳于徐有防曰。只推。
정조 4년
以正言洪柱翼。牌不進罷職傳旨。傳于金魯淳曰。只推。
정조 4년
金魯淳。以兵曹言啓曰。今七月初八日宗廟擧動時。本曹補把京畿驛馬十五匹。依例入把之意。分付本道。何如。傳曰。允。
정조 4년
又以兵曹言啓曰。忠壯衛將金樂豊。身病猝重。旬月之內。無望供職。呈狀乞遞。輪番之任。不宜久曠。改差。何如。傳曰。允。
정조 4년
又以兵曹言啓曰。新差雲頭里權管權大衡。老母今年七十二歲。且無兄弟。法不當遠離赴任。呈狀乞遞。邊將之親。年七十無兄弟獨身者。許遞其任。已有定式。依例改差。何如。傳曰。允。
정조 4년
。大司憲李𡊠。大司諫李敬玉。持平李夔。獻納尹長烈。校理權以綱。修撰尹尙東。副修撰柳孟養啓曰。請喬桐府黜置罪人鄭致達妻。夬正王法。以洩神人之賁。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。措辭見上答曰。不允。
정조 4년
。大司憲李𡊠。大司諫李敬玉。持平李夔。獻納尹長烈啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件第七件事。亟停勿煩。
정조 4년
持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。第六件七件事。亟停勿煩。
정조 4년
獻納尹長烈啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。措辭見上答。曰。不允。第九件事。亟停勿煩。正言洪柱翼。以姜忱事。臣已略陳於昨日啓事。而蓋其世累人器。不合淸選。特以蝨附權奸。藉其吹噓。濫占瀛選。其時物議。已多駭惋。在渠之道。固當隨分殫竭。以效自靖之義。而及當權奸屛退之時。大論方張之日。汲汲尋單。忙忙下鄕。顯有規避之跡。其懷私黨惡之罪。不可不論。且以向日講筵事言之。以誠意爲未發。已愧講官之體。此則猶屬公罪。至於計出護短。及其奏語於俄頃之間。咫尺天陛。擧措駭然。此則有關心術之微。大有傷於事君以實之道。伊日入侍諸臣。莫不駭惋而嗤笑。臣姑以世累之不合淸選。人器之不堪經幄。略有所論列。及承聖批。乃有過矣之敎。爲臺臣而旣承過矣之批。則有不可仍冒職次。昨日避嫌。不得上徹。而今仍賓對有命。不得不黽勉趨承。而揆以臺體。終難蹲冒。引嫌而退。其所論列。俱是公議二字之敎。何可爲嫌。不可以此輕遞言官。請正言洪柱翼出仕。答曰。處置事。依啓。